Il-Kap tal-Oppożizzjoni Simon Busuttil qal li jekk il-Prim Ministru Joseph Muscat jibqa’ jwebbes rasu fuq il-bejgħ taċ-ċittadinanza, l-Oppożizzjoni se tkompli tingħaqad mal-Unjoni Ewropea biex jitħares l-interess tal-poplu Malti. Dr Busuttil qal li se jitlob lill-parlament jiddiskuti b’urġenza r-riżoluzzjoni tal-Parlament Ewropew u jistenna li l-Gvern jilqa’ din it-talba. Il-Kap tal-Oppożizzjoni saqsa għalhiex il-Prim Ministru Joseph Muscat hu daqshekk determinat li jdaħħal din l-iskema. Saqsa jekk dan huwiex marbut ma’ xi ftehim li seta’ sar qabel l-elezzjoni u li ħadd ma kien jaf bih. Huwa qal li waħda mill-konsegwenzi ta’ din l-iskema hi li qed tibgħat messaġġ li l-pajjiż għandu ekonomija mfarrka. Dr. Busuttil qal li konsegwenza oħra hi li l-Kummissjoni Ewropea lesta li tinvestiga lil Malta u possibilment tiftaħ proċeduri legali kontra Malta u l-iskema jkollha tieqaf. Il-Kap tal-Oppożizzjoni qal li l-aġir tal-Prim Ministru Joseph Muscat li qal li sema’ dak li qal il-Parlament Ewropew imma se jibqa’ għaddej, hi reazzjoni immatura u irresponsabbli u li tagħmel iktar ħsara lil Malta. Dr. Busuttil qal li l-Prim Ministru rnexxielu jgħaqqad lil kulħadd kontrieh tant li 90% tal-Parlament Ewropew ivvuta kontrih u li ma kienx kapaċi jikkonvinċi lill-kollegi tiegħu fil-Partit tas-Soċjalisti Ewropej stess bil-Kap tas-Soċjalisti Hannes Swoboda jivvota kontra Joseph Muscat ukoll. Kompla jgħid li l-erba’ ewro parlamentari Laburisti rnexxielhom jikkonvinċu biss żewġ soċjalisti oħra u dan qal juri li m’għandhomx influwenza fl-Unjoni Ewropea. Dr. Busuttil qal li waqt li l-Ministru tal-Finanzi Edward Scicluna qal li mill-iskema taċ-ċittadinanza l-pajjiż se jdaħħal 8 miljun ewro, Dr. Muscat qed jgħid li se jdaħħal biljun ewro. Saqsa liema hi l-verita’. Il-Kap tal-partit Nazzjonalista qal li waqt li xahar qabel l-elezzjoni ġenerali Dr. Lawrence Gonzi ġab pakkett finanzjarju ta’ €1,128 miljun mill-Unjoni Ewropea u l-Gvern għadu ma qalx kif se jonfoqhom, il-biljun ewro tal-iskema se jgħid kif se jonfoqhom din il-ġimgħa stess. Dr. Busuttil qal li l-Partit Nazzjonalista se jżomm mal-wegħda li jekk ikun fil-Gvern jirtira ċ-ċittadinanza. Qal li din hi ġlieda għal Malta u mhux kontra Malta. Ritratt u Rapport: Fiorella Pace